**INFORMASJON TIL PROGRAMRÅDGIVERE I INTRODUKSJONSPROGRAMMET**

**VEDR. SPRÅKSTØTTEPROSJEKT PÅ OSLO VO SKULLERUD**

Vi ønsker å gi litt nærmere informasjon vedrørende Språkstøtteprosjektet her på Oslo VO Skullerud med tanke på bruken av deltakere på spor 2 i Introduksjonsprogrammet som vi benytter som språkhjelpere.

Utviklingen av muntlige og skriftlige ferdigheter hos en del alfabetiseringsdeltakere på spor 1 med liten eller ingen skolebakgrunn fra hjemlandet viser ofte svært langsom progresjon. Mange har store problemer med å oppnå funksjonelle lese- og skriveferdigheter. Å skulle lære å lese og skrive på et språk du ikke forstår uten et felles kommunikasjonsspråk med læreren byr på svært store utfordringer både for deltakerne og for lærerne.

Med bakgrunn i erfaringer og forskning på området startet vi med morsmålsstøtte på somali i norskopplæringen for deltakere på spor 1 skoleåret 2014/15. De to påfølgende skoleårene hadde vi tilsvarende tilbud med morsmålsstøtte på arabisk. 2017/18 og inneværende skoleår har vi søkt og fått støtte fra IMDi i samarbeid med Oslo VO Rosenhof som også har iverksatt morsmålsstøtte med tilbud på flere språk. Her på Skullerud har vi utvidet tilbudet med to lærere og tilbud om morsmålsstøtte på arabisk og somali både i språkhomogene grupper og i ordinære klasser.

Tilbudet vi kan gi avhenger av tilgangen på språkhjelpere. Vi benytter språkhjelpere fra spor 2 som er på nivå A2-B1 i og utenfor Introprogrammet. De får et kurs over 5 uker à 3 timer om det pedagogiske grunnlaget i norsk skole generelt og metoder for lese- og skriveopplæring m.m. Tilbudet med morsmålsstøtte gis på somali på mandager og arabisk på tirsdager etter lunsj fra 12.30-15.00 (skolens norskverkstedtid). Tilbudet er frivillig for deltakerne.

Når det gjelder språkhjelperne på spor 2 i Introprogrammet gir vi også tilbud om språkpraksis som språkhjelpere på arabisk og somali i ordinære klasser på onsdager og torsdager. Dette fører dessverre ikke til jobb hos oss, men kan fungere som relevant arbeidspraksis for deltakere som ønsker arbeid innen barnehage, AKS og grunnskole. De får også en attest til bruk på CV, og vi lærere kan stille som referansepersoner.

Våre erfaringer med deltakere som har fungert som språkhjelpere har vært udelt positive. De rapporterer at de er svært fornøyde med slik språkpraksis ved at de får styrket sin bevisstgjøring om egen språklæring samt egne norskferdigheter med tanke på å bestå norskprøver. Det gir også nyttige arbeidserfaring i forhold til senere jobb og for noen i forhold til egne barn. I tillegg kommer gleden over å hjelpe deltakere på lavere nivå. Ta gjerne kontakt med oss ved behov.

Med vennlig hilsen Lotte Stensrud og Unni Skadberg Isaksen

(norsklærere som leder Språkstøtteprosjektet)